
ΣΧΟΛΗ ΟΙΚΟΝΟΜΙΚΩΝ ΚΑΙ ΠΟΛΙΤΙΚΩΝ ΕΠΙΣΤΗΜΩΝ
ΤΜΗΜΑ ΔΙΑΧΕΙΡΙΣΗΣ ΛΙΜΕΝΩΝ ΚΑΙ ΝΑΥΤΙΛΙΑΣ

ΔΕΛΤΙΟ ΤΥΠΟΥ

Διακρίσεις με Βραβεία του Τμήματος Διαχείρισης Λιμένων και Ναυτιλίας ΕΚΠΑ 
στον Πανελλήνιο Διαγωνισμό για το Βραβείο Μεταφορών Ε.Ε.ΣΥ.Μ. 
‘Δημήτριος Τσαμπούλας’


[bookmark: _Hlk185495015]Το Τμήμα Διαχείρισης Λιμένων και Ναυτιλίας, της Σχολής Οικονομικών και Πολιτικών Επιστημών, του Εθνικού και Καποδιστριακού Πανεπιστημίου Αθηνών, κατέκτησε σημαντικές διακρίσεις στον 8ο Ετήσιο Πανελλήνιο Διαγωνισμό για το Βραβείο Μεταφορών Ε.Ε.ΣΥ.Μ. ‘Δημήτριος Τσαμπούλας’, που πραγματοποιήθηκε την Τρίτη 17 Δεκεμβρίου 2024. 

Το θέμα του Διαγωνισμού ήταν: ‘Η Συμβολή των Μεταφορών, Επιβατών και Εμπορευμάτων και Σχετικών Υποδομών τους, στη Μείωση των Εκπομπών Αερίων Θερμοκηπίου στο Πλαίσιο της Ευρωπαϊκής Πράσινης Συμφωνίας (European Green Deal)’, με πρώτο ενδιάμεσο στόχο τη μείωση 55% των εκπομπών αερίων θερμοκηπίου έως το 2030 (Fit for 55') και οι επιπτώσεις και προκλήσεις στην αγορά μεταφορών της χώρας μας΄.

Δύο ομάδες φοιτητών και φοιτητριών του Τμήματος ΔΙΛΙΝ βραβεύτηκαν, κατακτώντας τη δεύτερη και τρίτη θέση, αντίστοιχα, στον Διαγωνισμό. Στην ομάδα που κατέλαβε το 2ο Βραβείο συμμετείχαν οι φοιτητές/ριες Κωνσταντίνα Μανιφάβα, υποψήφια διδάκτορας και οι τεταρτοετείς Παναγιώτα Κακαρνιά και Γιώργος Κατσαβός, υπό την επίβλεψη του Επίκουρου Καθηγητή κ. Μιχάλη Τσατσαρώνη. Στην ομάδα που κατέλαβε το 3ο Βραβείο συμμετείχαν οι τεταρτοετείς Ελευθερία Τσάφα και Δημήτρης Μάρκου, υπό την επίβλεψη του Αναπληρωτή Καθηγητή κ. Δημήτρη Γαβαλά.

Η δυναμική συμμετοχή και οι σημαντικές επιτυχίες των φοιτητών και φοιτητριών του Τμήματος Διαχείρισης Λιμένων και Ναυτιλίας στον Διαγωνισμό αναδεικνύουν την εξαιρετική ποιότητα της συστηματικής εκπαιδευτικής διαδικασίας και τις πολύπλευρες διεπιστημονικές ακαδημαϊκές και ερευνητικές δραστηριότητες που συμμετέχουν οι φοιτητές/ριες και οι διδάσκοντες του Τμήματος ΔΙΛΙΝ, στο πλαίσιο των ναυτιλιακών σπουδών του Εθνικού και Καποδιστριακού Πανεπιστημίου Αθηνών.

Το Τμήμα Διαχείρισης Λιμένων και Ναυτιλίας του ΕΚΠΑ (www.pms.uoa.gr) παρέχει προπτυχιακά, μεταπτυχιακά, διδακτορικά και μεταδιδακτορικά προγράμματα σπουδών, με εστίαση στη ναυτιλία, τους λιμένες και την εφοδιαστική αλυσίδα που αποτελούν κεντρικούς πυλώνες των συστημάτων θαλασσίων μεταφορών. Στην ευρεία διεπιστημονικότητα των γνωστικών αντικειμένων περιλαμβάνονται, μεταξύ άλλων, οργάνωση και διοίκηση ναυτιλιακών, λιμενικών και εφοδιαστικών επιχειρήσεων, χρηματοοικονομική διοίκηση, λογιστική και επιχειρηματικότητα, γαλάζια οικονομία, πράσινο περιβάλλον, κλιματική αλλαγή και βιωσιμότητα, ποσοτικές μέθοδοι, τεχνολογικές καινοτομίες και πληροφορικές εφαρμογές, αρχές δικαίου και διεθνείς γεωπολιτικές σχέσεις (επικοινωνία:  email: secr@pms.uoa.gr, τηλ.: 22280 21860).

Το Τμήμα Διαχείρισης Λιμένων και Ναυτιλίας διοργανώνει το Εντατικό Μεταπτυχιακό Πρόγραμμα Σπουδών ΄Διοίκηση σε Ναυτιλία και Λιμένες’ (https://spm.pms.uoa.gr), σε συνεργασία με το Τμήμα Διοίκησης Επιχειρήσεων και Οργανισμών του ΕΚΠΑ. Το ΠΜΣ παρέχει σύγχρονες ακαδημαϊκές γνώσεις, με ευέλικτη μεταπτυχιακή εξειδίκευση, υψηλή κατάρτιση και σύνθετες επαγγελματικές δεξιότητες, για δυναμική ανέλιξη των αποφοίτων στην αγορά εργασίας του ευρύτερου διεθνούς ναυτιλιακού ‘cluster’, που θα καλύψουν τις διαρκώς αυξανόμενες ανάγκες για στελέχη με ισχυρό διεπιστημονικό υπόβαθρο σε στρατηγικά κρίσιμους τομείς της οικονομίας (επικοινωνία:  email: spm@pms.uoa.gr, τηλ.: 22280 21861).

